En 27-årig nordjysk mand er blevet tiltalt for at have planlagt og forberedt skyderier på en eller flere skoler, oplyser Nordjyllands Politi i en pressemeddelelse. Tiltalen er rejst på baggrund af en længerevarende efterforskning, og manden blev anholdt i december på hans bopæl i Hobro sidste år. Siden april har han været varetægtsfængslet i surrogat på en psykiatrisk afdeling. - Det er en særdeles alvorlig sag. Vi mener, at den 27-årige mand har udført adskillige forberedelseshandlinger med forsæt til at begå drab, herunder har han anskaffet sig skydevåben og skarp ammunition, siger specialanklager hos Nordjyllands Politi, Kim Kristensen. Ville ramme flere skoler Blandt andet havde den tiltalte ifølge politiet planer om at ramme en eller flere nordjyske skoler. - Det er vores opfattelse, at han af personlige årsager ville udføre skyderi på en eller flere skoler i Nordjylland eller Østjylland, siger Kim Kristensen. Sagen begynder 17. januar næste år som en nævningesag ved Retten i Aalborg. Indtil der er afsagt dom, bliver manden på den psykiatriske afdeling, hvor han har siddet siden april.
Tiltalen for at planlægge skyderier på flere institutioner er rejst på baggrund af en længerevarende efterforskning.